**Acum, căci mâine, nu e ziua ta!**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Avem copii nemântuiți, Isuse,

Avem părinți ce nu Te-au cunoscut,

Atâția frați ce se-amăgesc pe Cale,

Crezând că le ești pavăză și scut,

Cândva au fost mișcați de Evanghelie

Și poate, sinceri au plecat la drum,

Dar amăgiți de lume și de-avere,

Credința lor s-a prefăcut în scrum.

O, Doamne, Tată, fie-Ți astăzi milă,

De toți ce sunt departe de Cuvânt,

De omenirea ce spre neant se-ndreaptă,

Îndrum-o Tu spre cer, prin Duhul Sfânt.

Așează pe-a ei umeri îndurarea,

Dorința de-a cunoaște voia Ta,

Cu limbi de foc trezește-i azi simțirea

Și-ndură-Te, Te rog, n-o lepăda!

Ne facem partea, ne rugăm fierbinte,

Postim ca toți ai noștri să Te cheme,

Cuvinte înălțăm spre zări albastre

Și lăcrimăm și duhul nostru geme.

Revarsă-Ți înc-o dată bunătatea

Și nu-i lăsa prădați și lepădați,

Doar Tu cunoști ce șade-n fiecare,

Transformă-i Doamne, fă-ne pe toți frați.

Ne doare depărtarea de iubirea

Ce-ai arătat, prin jertfa din Calvar,

Încă mai bați la ușile-ncuiate,

Ca să oferi o mântuire-n dar.

Și mulți aud dar somnul le e dulce

Și mulți cunosc dar încă nu Te vor,

Iar cărturarii, fariseii, Tată,

Se cred mai sfinți, decât al Tău popor.

Să nu îi lași să piară, fie-Ți milă,

Isuse, ai murit și pentru ei,

Cheamă degrabă azi la pocăință,

Planeta-ntreagă și pe dragii mei.

Vorbește-le cu drag și duioșie,

Creează punți de har spre cerul sfânt,

Prin Duhul Tău le schimbă destinația,

Slăvit să fii, în cer și pe pământ!

Iar când veni-va clipa despărțirii,

Acompaniați de îngeri să zburăm,

Să ne-nălțăm spre Patria divină,

O veșnicie să Te lăudăm!

Prieten drag, Isus Cristos așteaptă

Să Îi deschizi, te rog, nu-L refuza,

Nu amâna oferta mântuirii,

Acum, căci mâine, nu e ziua ta!

16/10/16, Barcelona- Lucica Boltasu